Lufunjisho 5
Bikala Kupwila Kwetu kwa Bwina Kilishitu
Bantu bavula baleka kuya na kupwila mambo kechi batana mikumbu nangwa lutekenesho ne. Pano mambo ka o mwafwainwa kuyilanga ku kupwila kwa bwina Kilishitu kwa Bakamonyi ba kwa Yehoba? Nanchi kwikala byepi?
Kuleta bingi lusekelo kwikala pamo na bantu baji na butemwe. Bena Kilishitu batanshi, bajinga na bipwilo mo bapopwelanga Lesa, kufunda Binembelo ne kwitundaika bene na bene. (Bahebelu 10:24, 25) Baumvwanga bingi bulongo kupwila pamo na balunda nabo bakine, balongo ne banyenga. (2 Tesalonika 1:3; 3 Yoano 14) Ne atweba tulondela byaubanga bena Kilishitu batanshi ne kwikala na lusekelo lumotu.
Ene mambo kufunda bya kwingijisha mafunde a mu Baibolo o kwanemena. Byonka byo kyajinga mu moba anembejilwemo Baibolo, banabalume, banabakazhi ne baana, bonse bapwilanga pamo. Bayuka kufunjisha bengijisha Baibolo kwitukwasha kuyuka bya kwingijisha mafunde ajimo mu bwikalo bwetu. (Mpitulukilo ya mu mizhilo 31:12; Nehemiya 8:8) Bonse bakonsha kwambapo pa misambo ne kwimbako nyimbo, mu kuba bino momo tumweshesha luketekelo lwetu lwa bwina Kilishitu.—Bahebelu 10:23.
Mapesho afuma mu kukosesha lwitabilo lwenu mwi Lesa. Mutumwa Paulo waambijile ba mu kipwilo kimo amba: “Nakebesha bingi kwimumona, . . . amba tukekoseshe atwe bene na bene mu lwitabilo lwetu, ko kuba amba lwitabilo lwenu ne lwami pamo.” (Loma 1:11, 12) Pa kupwila, kupwanañana pamo na balongo betu ba mu lwitabilo kukosesha bingi lwitabilo lwetu ne kwitulengela kutwajijila kwikala bwikalo bwa bwina Kilishitu.
Nga mambo ka akubujila kwiya na kupwila pamo ne atweba pa kuba’mba mukemwene byo kwikala? Bakemutambwila bingi bulongo. Bonse bakasuluka kutanwako, kabiji kechi kwikala kupitamo na kutambula mali ne.
Pa kupwila kwetu tulondela byaubanga bañanyi?
Twakonsha kumwenamo ka mu kupwila pamo na bena Kilishitu?
run_Latn bem_Latn bem_Latn bem_Latn bem_Latn bem_Latn bem_Latn lua_Latn bem_Latn